b'\n_START_ARTICLE_\nStankovci\n_START_SECTION_\nZemljopis\n_START_PARAGRAPH_\nStankovci se nalaze na dr\xc5\xbeavnoj cesti \xc5\xa0ibenik-Benkovac i u neposrednoj blizini autoceste Zagreb-Split. Op\xc4\x87ina jednim svojim dijelom izlazi na Vransko jezero.\n_START_SECTION_\nStanovni\xc5\xa1tvo\n_START_PARAGRAPH_\nPrema popisu stanovni\xc5\xa1tva iz 2011. op\xc4\x87ina je imala 2.003 stanovnika, od \xc4\x8dega je u naselju Stankovci \xc5\xbeivjelo 688 stanovnika. _NEWLINE_Op\xc4\x87ina Stankovci je po popisu iz 2001. imala 2.088 stanovnika. Najve\xc4\x87e naselje su Stankovci sa 740 stanovnika. Prema etni\xc4\x8dkom sastavu bilo je 98.6\xc2\xa0% Hrvata i 0.7\xc2\xa0% Srba. Stanovni\xc5\xa1tvo je i prije Domovinskog rata bilo prete\xc5\xbeno hrvatsko, osim sela Morpola\xc4\x8da u kojem su \xc5\xbeivjeli Srbi.\n_START_SECTION_\nUprava\n_START_PARAGRAPH_\nOp\xc4\x87ini pripadaju naselja Banjevci, Bila Vlaka, Budak, Crljenik, Morpola\xc4\x8da, Stankovci i Velim.\n_START_SECTION_\nPovijest\n_START_PARAGRAPH_\nStankovci su nastali u dolini podno utvrde Velim, popri\xc5\xa1ta te\xc5\xa1kih borbi izme\xc4\x91u Mle\xc4\x8dana i Turaka u 16. i 17. stolje\xc4\x87u. Nakon kona\xc4\x8dnog protjerivanja Turaka, na te\xc5\xa1ko stradalo podru\xc4\x8dje se pod vodstvom franjevaca naseljava novo stanovni\xc5\xa1tvo. 1747. godine u Stankovcima je uspostavljena katoli\xc4\x8dka \xc5\xbeupa u sklopu Skradinske biskupije. Nakon ukidanja te crkvene jedinice, od 1828. stankova\xc4\x8dko podru\xc4\x8dje pripada \xc5\xa0ibenskoj biskupiji _NEWLINE_Posebna stankova\xc4\x8dka op\xc4\x87ina postojala je sve do 1962. godine kada je ukinuta i priklju\xc4\x8dena op\xc4\x87ini Benkovac. Obnovljena je 1993. godine u ne\xc5\xa1to manjem teritorijalnom opsegu.'